Detalii în articol

„În luna decembrie 2017, stimulentul a fost sistat pentru sute de copii cu dizabilități din Capitală, invocându-se o serie de obligații fiscale ale părinților acestora. Deși marea majoritate a familiilor de copii cu dizabilități din București aveau taxele și impozitele plătite sau erau scutiți conform legii de acestea, aceștia au aflat cu stupoare că au datorii derizorii ce variază între 1 și 3 lei, în baza cărora s-a dispus măsura sistării alocației, returnării banilor încasați pe lunile septembrie și octombrie sau chiar poprirea conturilor”, reiese dintr-un comunicat de presă transmis de Centrul European pentru Drepturile Copiilor cu Dizabilități (CEDCD).

În acest sens, CEDCD a demarat procedura prealabilă pentru contestarea sistării alocației copiilor cu dizabilități și a condiționării dreptului copiilor de obligațiile fiscale ale părinților.

Potrivit sursei citate, în urmă cu doar câteva luni, Consiliul General al Municipilului București a aprobat o Hotărâre prin care urma să se acorde copiilor cu dizabilități din București un stimulent de 1.000 lei lunar, măsura fiind destinată integrării sociale a copiilor cu dizabilități și pentru o calitate mai bună a vieții acestora.

CEDCD menționează că nu poate fi condiționat dreptul social al copilului din cauza datoriilor pe care le au părinții.

„Mai mult, Direcția Generală de Asistență Socială din cadrul Primăriei Municipiului București a publicat o „listă a rușinii” prin care sunt făcute publice datele părinților „datornici”, care nu se ridică la standardele de „actori ai societății democratice, care asigură o dezvoltare comunitară durabilă”. Acesta reprezintă o măsură deopotrivă cinică și ilegală, care încalcă prevederile legii 677/2001 privind protecția datelor personale, față de care CEDCD a depus o plângere prealabilă la DGAS”, reiese din comunicatul ONG-ului.

Organizația solicită modificarea HCGMB 292/2017 prin abrogarea articolului referitor la condiționarea stimulenului acordat minorilor cu dizabilități din București, de achitarea obligațiilor fiscale ale părinților/reprezentanților legali ai minorilor și încetarea sistării plăților către cei 518 copii cu dizabilități din București.

„Considerăm că este ilegal și abuziv să pedepsești un copil pentru comportamentul fiscal al părintelui său, iar cinismul cu care Direcția de Asistență Socială înțelege să arate cu degetul și să certe părinții copiilor cu dizabilități ca nefiind cetățeni de bună credință reprezintă deopotrivă un abuz. Nu numai pentru că încalcă prevederile legate de protecția datelor personale, dar și pentru că trece sub tăcere faptul că obligațiile într-un stat democratic revin ambelor părți, iar copiii cu dizabilități din București și din România nu au servicii în comunitate, străzi și clădiri accesibilizate, școli incluzive și nici măcar locuri de joacă în care să fie bineveniți”, a declarat Mădălina Turza, președinte CEDCD.